钦定古今图书集成/理学汇编/文学典/第067卷 > 李成之
## 钦定古今图书集成/理学汇编/文学典/第067卷 > 李成之

按《广东通志》：“成之字亚奭，河源人。五季末避地增城，
尝结庐罗浮山，淹贯群籍。雍熙初，以文学荐，明年上
春官，有司奏以梁颢第一，成之第二，预传闻焉。有张
贺、刘师道者，嫉广南人，居上夜召饮寘喑药。比胪唱，
成之不能应。上怒，命扶出之。或劝疏自明，成之殊不
色憾，闻者服其量。端拱初，再举登第，都下竞传贺师”
道事。上闻，欲置于法，成之申救无有，召见，太宗嗟赏
之。初调真定府元氏尉，以能著，改知青州益都县，为
政以惠爱为本。淳化三年，召试馆职，除秘书省校书
郎，张咏深器之。李顺之乱蜀也，咏知益州，辟成之知
锦州魏城县。赈饥疗疫，立乡校，课农桑，风俗一变。咸
平五年，蜀又警，复以咏知益州，再辟成之。以校书郎
令绵竹，惠政不衰。初，成之道由潭州，遇异人韩泳，邀
以仙术，答曰：“亲老禄仕，长生非所愿也。”及登第，泳复
邀之，不为动。叹曰：“仕以荣亲，今亲没，仕何为？”慨然赋
《思罗浮》诗。未几，卒于官。善属文词，其诗如凤骞霞举。
所著有《删易注疏》。四世孙革，登进士，教授琼州，招谕
叛黎，擢守潮州，有惠政。